text: Søges: 450 medarbejdere
  24 januar 2015 kl. 12.42
  Legoland ansætter i disse dage 450 medarbejdere. De skal bl.a. kunne smile.
  
  Legoland har flere end 1300 sæsonmedarbejdere. Mange af dem er gengangere, men der er brug for 450 nye. De ansættes i disse dage. Og de skal kunne smile:
  - Det kan lyde ambitiøst, men vores målsætning er at skabe uforglemmelige oplevelser for alle vores gæster, store som små. For at det kan lykkes, er en af hjørnestenene, at vi har medarbejdere i verdensklasse, som går til opgaven med liv og sjæl og ikke mindst med et stort smil, siger HR chef i Legoland, Bente Noringriis.
  - Når vi skal ansætte årets sæsonmedarbejdere, leder vi efter ansøgere med den helt rigtige personlighed. Vi ved, at vi nok skal få lært vores medarbejdere den rent praktiske del af arbejdet, så vi fokuserer på, om glæden og lysten til at yde super service allerede er naturligt til stede, siger Bente Noringriis.
  Sylvester Tømmerby Harpøth er en af dem, der har søgt et job (varighed: 32 sek.):
   
  Legoland har 250 fastansatte medarbejdere. Oveni det skal lægges godt 1300 sæsonmedarbejdere. Langt størsteparten af dem er gengangere. Nogle af dem har været med i blot en enkelt sæson, mens andre har fejret 30-års jubilæum.
  
  
  